paragraph_text: Azerbajdžanska nogometna reprezentacija je nacionalni nogometni sastav Azerbajdžana, pod vodstvom Azerbaycan Futbol Federasiyaları Assosiasiyası (hrv. Nogometni savez Azerbajdžana). Raspadom Sovjetskog Saveza, Azerbajdžan je svoju prvu utakmicu od nezavisnosti odigrao u rujnu 1992. protiv reprezentacije Gruzije. Azerbajdžan, iako je teritorijalno smješten u Aziji, punopravan je član UEFA i FIFA, kontinentalnih i međunarodnih nogometnih saveza, te nosi Fifin kod - AZE. Službeni domaći stadioni su stadion Tofik Bakhramov i stadion Lankaran City. Najviši rang na FIFA-inoj ljestvici, Azerbajdžan je imao u lipnju 1999. (97. mjesto), dok je najniži rang postignut pet godina ranije, u lipnju 1994. (170. mjesto). Najviši rang prema Elo ljestvici, Azerbajdžan je imao 1993. godine - 100. mjesto, dok je najniži rang postignut u veljači 2001. – 151. pozicija.